เก็บ 5 หุ้นทะยานแรง-วอลุ่มแน่น! รับเข้าคำนวณดัชนี MSCI รอบใหม่
เก็บ 5 หุ้นทะยานแรง-วอลุ่มแน่น! รับเข้าคำนวณดัชนี MSCI รอบใหม่ นำโดย BEC GGC ORI VNT WHAUP 
14 พ.ย. 2560

ผู้สื่อข่าวรายงานว่า วันนี้(13 พ.ย.) ดัชนี MSCI หรือ MSCI Global Standard Index ประกาศรายชื่อหุ้นไทยเข้า-ออกในดัชนีรอบใหม่สำหรับครึ่งปี 2561 ส่งผลใหุ้นที่ได้รับผลดีห้มีแรงซื้อเข้ามาอย่างคึกคัก โดยเฉพาะกลุ่ม MSCI Global Small Cap Index มีหุ้นไทยถูกเพิ่มเข้า 5 หลักทรัพย์ ได้แก่ BEC GGC ORI VNT WHAUP 
นำโดย บริษัท บีอีซี เวิลด์ จำกัด (มหาชน) หรือ BEC ณ เวลา 11.44 น. อยู่ที่ระดับ 16.40 บาท บวก 0.30 บาท หรือ 1.86% ด้วยมูลค่าซื้อขาย 52.70 ล้านบาท ส่วนบริษัท โกลบอลกรีนเคมิคอล จำกัด (มหาชน) หรือ GGC  ณ เวลา 11.45 บาท บวก 0.70 บาท หรือ 4.49% ด้วยมูลค่าซื้อขาย 123.27 ล้านบาท
ขณะที่บริษัท ออริจิ้น พร็อพเพอร์ตี้ จำกัด (มหาชน)หรือ ORI ณ เวลา 11.47 น. ราคาอยู่ที่ 22.80 บาท บวก 1.50 บาท หรือ 7.04% สูงสุดที่ 23 บาท ต่ำสุดที่ 21.90 บาท มูลค่าซื้อขายที่ 193.67 ล้านบาท
ด้าน บริษัท วีนิไทย จำกัด (มหาชน) หรือ VNT ณ เวลา 11.46 น. อยู่ที่ระดับ 19.90 บาท บวก 0.40 บาท หรือ 2.05% ด้วยมูลค่าซื้อขาย 22.01 ล้านบาท ส่วนบริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP ณ เวลา 11.48 น. อยู่ที่ระดับ 7.85 บาท บวก 0.10 บาท หรือ 1.29% ด้วยมูลค่าซื้อขาย 64.87 ล้านบาท

บล.เคที ซีมิโก้ ระบุในบทวิเคราะห์ MSCI ประกาศ Semi-Annual Index Review โดย MSCI Global Small Index ไม่มีหุ้นไทยถูกเพิ่มเข้า ขณะที่มีหุ้นถูกถอดออก 1 หลักทรัพย์ ได้แก่ BEC
ส่วน MSCI Global Small Cap Index มีหุ้นไทยถูกเพิ่มเข้า 5 หลักทรัพย์ ได้แก่ BEC GGC ORI VNT WHAUP และมีหุ้นถูกถอดออก 6 หลักทรัพย์ ได้แก่ AIRA GPSC NYT SCN STPI THRE โดยจะมีผลหลังปิดตลาดวันที่ 30 พ.ย. 60
 
บล.เคจีไอ ระบุในบทวิเคราะห์ MSCI ประกาศชื่อหุ้นเข้า/ออกสำหรับรอบครึ่งปี 2561 แล้ว พบว่า SAWAD ไม่ได้เข้าสู่ดัชนี global standard (เป็นลบในช่วงสั้น) ขณะที่หุ้นขนาดกลาง-เล็กที่เข้าสู่ดัชนี small caps ได้แก่ GGC, ORI, VNT, WHAUP (น่าจะมีจิตวิทยาเชิงบวกต่อหุ้นเหล่านี้) ยังคงกำหนดกลยุทธ์หลักเป็นทยอยสะสม และมองตลาดหุ้นไทยน่าจะฟื้นตัวได้ในเร็วๆนี้
อนึ่ง ดัชนี MSCI หรือ MSCI Index เป็นดัชนีอ้างอิง (benchmark) ที่ถูกจัดทำขึ้นโดยมีวัตถุประสงค์เพื่อให้ผู้ลงทุนสถาบันที่ลงทุนในภูมิภาคต่างๆ ทั่วโลก ได้นำมาใช้เป็นมาตรฐานในการวัดผลตอบแทนในการลงทุนของตนเองว่าเป็นอย่างไร ได้ผลตอบแทนดีหรือไม่ เมื่อเทียบกับดัชนี MSCI